Il-Ministru tat-Trasport u l-Infrastruttura Joe Mizzi dalgħodu ħabbar li s-sena d-dieħla se jkun qed jibda x-xogħol ta’ restawr fuq il-funtana tat-Tritoni u Pjazza Kastilja. Fil-Parlament il-Ministru Mizzi qal li x-xogħol huwa maħseb li se jieħu sentejn u għandu jitlesta fil-bidu tal-2017.  Huwa qal li se jinbeda xogħol ta’ tisbiħ u riabilitazzjoni wkoll fiż-żona ta’ madwar il-Funtana tat-Tritoni u Pjazza Kastilja. Huwa fisser dawn il-proġetti bħala kbar u li għandhom il-potenzjal li jsaħħu l-Belt fl-irwol kulturali tal-Belt billi tiġi pprovduta l-infrastruttura u l-faċilitajiet meħtieġa bħala support għal dan l-għan. Is-Sur Mizzi qal ukoll li tkompla xogħol ta’ preparament fuq proġett li se jara r-riorganizzazzjoni tal-parkeġġ fil-foss tal-Belt li min-naħa ta’ Marsamxett iwassal sa taħt il-Barrakka ta’ Fuq. Semma li qed jiġu studjati diversi modi ta’ kif jista’ jiġi ffaċilitat id-dħul pedonali tal-pubbliku fil-Belt. Dan jinkludi l-ftuħ ta’ passaġġi eżistenti fil-Belt u l-Furjana. Qal ukoll li se jinbeda xogħol ta’ restawr fuq it-Torri ta’ Wignacourt ħdejn is-Sarria u fuq il-Funtana ta’ Wignacourt li hemm fil-ġnien ta’ San Filippu. Rigward il-Belt Valletta qal li sar xogħol ta’ pavimentar fi Triq l-Ordinanza, restawr fuq sensiela ta’ monumenti tal-bronż u huwa ppjanat li s-sena d-dieħla jsir xogħol fi triq Mikiel Anton Vassalli, Triq it-Teżorerija u Strada Stretta.  Barra dan qal li qed jitfassal pjan komprensiv bil-għan li jkun hemm riġenerazzjoni u rijabilitazzjoni ta’ Strada Stretta.